KIRJALLINEN KYSYMYS E-1253/00

esittäjä(t): Cristiana Muscardini (UEN) ja Francesco Turchi (UEN) komissiolle

(14. huhtikuuta 2000)

Aihe: Selittävä direktiivi yhteisön kansalaisten vapaasta liikkumisesta Euroopan unionissa (KOM(1999) 372, 19.7.1999)

Kysymys karkotuksista ja oleskelulupien epäämisestä huolestuttaa Saksassa asuvia italialaisia, joita, vaikka he ovat yhteisön kansalaisia, on jo pitkään kohdeltu väärin säännöksillä, joita käytetään etenkin Baden-Württembergissä ja Baijerissa ja jotka ovat EY:n perustamissopimuksen 18 artiklan 1 kohdan vastaisia. Tässä kohdassa taataan jokaiselle Euroopan unionin kansalaiselle oikeus vapaasti liikkua ja oleskella jäsenvaltioiden alueella.

Komissio on antanut tiedonannon (KOM(1999) 372) neuvostolle ja Euroopan parlamentille unionin kansalaisten liikkumista ja oleskelua koskevista yleiseen järjestykseen, turvallisuuteen tai kansanterveyteen perustuvista erityistoimenpiteistä (direktiivi 64/221(1)). Nyt on huomattu, että saksankielisessä versiossa on vakavia epätarkkuuksia ranskankieliseen alkutekstiin verrattuna.

Tästä syystä ne yhteisön kansalaiset, jotka asuvat maassa, jossa sovelletaan saksankielistä direktiiviä, joutuvat huomattavan vääryyden kohteeksi.

Kyseessä olevat kohdat ovat direktiivin saksalaisen version luvun I kohdassa 2.2 Perusperiaatteet ja -oikeudet ja luvun II kohdassa 3 Soveltamisen suuntaviivat.

Voiko komissio kiireellisesti puuttua asiaan ja peruuttaa tai muuttaa edellä mainitut kohdat, joiden nykyisen saksannoksen vuoksi Saksassa asuvat ja työskentelevät italialaiset joutuvat jatkuvasti kärsimään vääryyttä?

(1) EYVL 56, 4.4.1964, s. 857.

António Vitorinon komission puolesta antama vastaus

(22. toukokuuta 2000)

Lukuisat kantelut ja vetoomukset ovat kiinnittäneet komission huomion karkotuksiin, joiden kohteeksi monet Italian kansalaiset ovat joutuneet Saksassa viime vuosina yleisen järjestyksen nimissä. Kuten parlamentin vetoomusvaliokunnan monissa tiedonannoissa on jo todettu, Saksan viranomaisia kohtaan on aloitettu rikkomisesta johtuva menettely. Vetoomusvaliokunta pidetään ajan tasalla menettelyn etenemisestä.

Unionin kansalaisten liikkumista ja oleskelua koskevista yleiseen järjestykseen, turvallisuuteen tai kansanterveyteen perustuvista erityistoimenpiteistä 19. heinäkuuta 1999 annettu komission tiedonanto neuvostolle ja Euroopan parlamentille(1) on asiakirja, jolla itsellään ei ole oikeudellisesti sitovia vaikutuksia. Yhteisön kansalaisten oikeudet ja jäsenvaltioiden rajoitukset yleisen järjestyksen alalla (erityisesti karkotusten suhteen) eivät perustu tiedonantoon vaan suoraan EY:n perustamissopimukseen sekä ulkomaalaisten liikkumista ja oleskelua koskevien, yleiseen järjestykseen ja turvallisuuteen sekä kansanterveyteen perustuvien erityistoimenpiteiden yhteensovittamisesta 25 päivänä helmikuuta 1964 annettuun neuvoston direktiiviin 64/221/ETY(2) ja yhteisöjen tuomioistuimen tulkintoihin.

Komissio pahoittelee eroavaisuuksia saksankielisessä käännöksessä ja on aloittanut tekstin tarkistuksen sen muuttamiseksi alkuperäistä vastaavaksi. Uusi versio julkaistaan mahdollisimman pian, ja se korvaa nykyisen version, joka löytyy myös Internetistä.

(http://europa.eu.int/comm/internal_market/en/people/right/index.htm)

(1) KOM(1999) 372 lopullinen.

(2) EYVL 56, 4.4.1964.